Dosent doodgeskiet tydens oggenddrafProf. Saber Tayob Mohammed (Foto: Facebook) ŉ Dosent aan die Universiteit van Limpopo (UL) is Sondagoggend doodgeskiet toe hy in Polokwane gaan draf het. Brig. Motlafela Mojapelo, polisiewoordvoerder, sê die 51-jarige prof. Saber Tayob Mohammed het omstreeks 06:30 langs Munnikrylaan tussen die Sterpark- en Bendor-woonbuurt gaan draf. “Volgens inligting het ŉ wit Volkswagen Polo verby Mohammed gery en daarna ŉ U-draai gemaak. Die voertuig het langs Mohammed stilgehou, waarna ŉ man uit die passasierskant van die motor geklim en verskeie skote op Mohammed afgevuur het,” sê Mojapelo. “Die man het daarna terug in die motor gespring en die motor het weggejaag.” Mohammed was ook ŉ geoktrooieerde rekenmeester in Polokwane. Die polisie het ŉ soektog na die verdagtes begin en vra die publiek om die ondersoekbeampte, ao. Joseph Malebana by 072 492 9635 te bel met enige inligting.